നഗരസഭാ കൗണ്സിലില് ശുപാര്ശ : പതിനാറാം കോളനി നിവാസികള്ക്ക് പട്ടയം നല്കണം കൊടുങ്ങല്ലൂര്: നഗരസഭയിലെ പതിനാറാം കോളനി നിവാസികള്ക്ക് പട്ടയം നല്കാന് സര്ക്കാരിനോട് ശുപാര്ശ ചെയ്യാന് നഗരസഭാ കൗണ്സില് യോഗം തീരുമാനിച്ചു. നഗരസഭയിലെ പതിമൂന്നാം വാര്ഡിലാണ് പതിനാറാം കോളനി സ്ഥിതി ചെയ്യുന്നത്. കോളനി നിവാസികളുടെ ചിരകാലാഭിലാഷമാണ് സ്വന്തം ഭൂമിയുടെ പട്ടയം. പതിറ്റാണ്ടുകളായി ഇവിടെ വീട് വെച്ച് താമസിക്കുന്ന ഇവരെ നഗരസഭ തന്നെ മുന് കൈയ്യടുത്താണ് ഇവിടെയെത്തിച്ചത്. വര്ഷങ്ങള്ക്ക് മുന്പ് വീടില്ലാത്തവരെ പുനരധിവസിപ്പിക്കാനുള്ള പദ്ധതിയുടെ ഭാഗമായാണ് ഈ നീക്കം. കോഴിക്കടയ്ക്ക് കിഴക്ക് ഭാഗത്ത് നഗരസഭ സ്ഥലം കണ്ടെത്തി വീട് പണിയാന് ഇവര്ക്ക് പണം നല്കുകയായിരുന്നു. എന്നാല് നിരവധി വര്ഷം കഴിഞ്ഞിട്ടും ഇവര്ക്ക് പട്ടയം ലഭ്യമാക്കാനായില്ല. 2018 ലെ വെള്ളപ്പൊക്കത്തില് വീടുകള് മുഴുവന് തകര്ന്നെങ്കിലും സ്വന്തമായി ഭൂമി ഇല്ലാത്തതിനാല് വീടുകള് ലഭിക്കാനുള്ള സ്കീമുകളില് ഒന്നും ഇവര് അര്ഹത നേടിയില്ല. മാത്രമല്ല സഹകരണ സ്ഥാപനങ്ങളില് നിന്നും വായ്പ എടുക്കാന് പോലും ഇവര്ക്ക് സാദ്ധ്യമാകാത്ത സ്ഥിതിയുമുണ്ടായി. എസ്.സി വിഭാഗത്തിലുള്പ്പെട്ടവരുള്പ്പെടെ ദുര്ബ്ബല വിഭാഗങ്ങളില് നിന്നുള്ള ഈ 16 കുടുംബങ്ങള് അഭിമുഖീകരിക്കുന്ന പ്രതിസന്ധിയും ഇവരുടെ ദുരിത പൂര്ണ്ണമായ അവസ്ഥയും ഇന്നലെ നടന്ന കൗണ്സില് യോഗത്തില് പ്രധാന ചര്ച്ചയായി. 16ാം കോളനി നിവാസികളുടെ പ്രശ്നങ്ങള് അക്കമിട്ട് നിരത്തി ഈ വാര്ഡിലെ കൗണ്സിലര് പി.എന്. വിനയചന്ദ്രനാണ് പ്രശ്നം കൗണ്സിലിന്റെ ശ്രദ്ധയില് കൊണ്ടുവന്നത്. ഗൗരവമേറിയ ഒരു വിഷയം കുറ്റമറ്റ രീതിയില് അവതരിപ്പിക്കപ്പെട്ടതോടെ കൗണ്സില് ഒന്നടങ്കം ഇത് ഉള്ക്കൊണ്ട് പ്രമേയം ഐകകണ്ഠേന പാസാക്കി. ചെയര്പേഴ്സന് എം.യു. ഷിനീജ ടീച്ചര് അദ്ധ്യക്ഷത വഹിച്ചു. വൈസ് ചെയര്മാന് കെ.ആര്. ജൈത്രന്, കെ.എസ്. കൈസാബ്, ടി.എസ്. സജീവന്, ഒ.എന്. ജയദേവന്, രശ്മി ബാബു തുടങ്ങിയവര് സംസാരിച്ചു.